Na temelju članka 5. stavak 1. točke 6. Zakona o sigurnosti prometa na cestama

 (NN 67/08, 48/10, 74/11,80/13, 158/13– Odluka USRH, 92/14, 64/15, 108/17 i 70/19- dalje u tekstu: Zakon o sigurnosti prometa na cestama) i članka 32. stavak 1. točka 26. Statuta Grada Vukovara ( „Službeni vjesnik“ Grada Vukovara 4/09, 7/11, 4/12, 7/13, 7/15, 1/18 i 2/18 – pročišćeni tekst), a sukladno članku 104. Zakona o komunalnom gospodarstvu Narodne novine 68/18 i 110/18) te suglasnosti Ministarstva unutarnjih poslova broj od 2019. godine, Gradsko vijeće Grada Vukovara donosi sljedeći;

**ODLUKU**

**O ORGANIZACIJI I NAČINU NAPLATE PARKIRANJA**

**U GRADU VUKOVARU**

1. **OPĆE ODREDBE**

**Članak 1.**

Ovom se Odlukom uređuje organizacija i način naplate parkiranja motornih vozila na javnim parkiralištima sa naplatom, uvjeti korištenja i rezervacija parkirališnih mjesta.

**Članak 2.**

Pojedini pojmovi uporabljeni u ovoj Odluci imaju sljedeće značenje:

* *javno parkiralište sa naplatom* je uređena i propisno označena površina za parkiranje vozila, na kojoj se vrši naplata, a označena je odgovarajućom prometnom signalizacijom, informacijama o parkirališnoj zoni, cijenama parkiranja kao i načinu naplate parkiranja,
* *ulična javna parkirališta sa naplatom* su javna parkirališta sa naplatom na kolniku, posebno označena horizontalnom i vertikalnom signalizacijom u skladu sa propisima o sigurnosti prometa te tehničkom dokumentacijom,
* *izvan-ulična javna parkirališta sa naplatom* su parkirališta koja se nalaze izvan kolnika, a označena su horizontalnom i vertikalnom signalizacijom u skladu sa ovim Pravilnikom te su prostorno definirana posebnim projektom,
* *parkirno mjesto sa naplatom* je dio javnog parkirališta sa naplatom namijenjen parkiranju jednog vozila koje je označeno odgovarajućom signalizacijom,
* *parkirališna zona* dio je javnog parkirališta sa naplatom, kojom se definira kategorija, organizacija i vrsta naplate u određenom dijelu Grada Vukovara,
* *vozilo* je svako prijevozno sredstvo namijenjeno za kretanje po cesti, a čije dimenzije u svrhu parkiranja ulaze u gabarite jednog parkirnog mjesta
* *korisnikom javnog parkirališta sa naplatom* (u daljnjem tekstu: Korisnik) smatra se vlasnik vozila koji parkira vozilo na parkirno mjesto, a evidentiran je u odgovarajućim evidencijama Ministarstva unutarnjih poslova prema registarskoj oznaci vozila. Korisnikom Parkirališta se smatra i primatelj leasing-a kojemu je vozilo prepušteno na korištenje na temelju pravila i zakona koji proizlaze iz Zakona o leasing-u, odnosno pravne ili fizičke osobe koja obavljaju registriranu djelatnost rent-a-car usluge i pravne ili fizičke osobe koje obavljaju registriranu djelatnost taxi usluge,
* *organizator parkiranja* je pravna osoba koja obavlja organizacijske poslove, održavanje parkirališta, naplatu i nadzor nad parkiranjem vozila na javnim parkiralištima sa naplatom,
* *djelatnik na javnom parkiralištu sa naplatom* je fizička osoba koji je ovlašten od strane Organizatora parkiranja za obavljanje poslova naplate, nadzora nad parkiranjem vozila na parkiralištima, a mora biti propisno odjeven te koristiti odgovarajuću tehničku opremu koja omogućuje evidentiranje mjesta, zone i vremena parkiranja, marke, tip i registarske oznake vozila,
* *valjana parkirna karta* je ona karta koja je plaćena za: parkirnu zonu u kojoj se koristi usluga parkiranja, vrijeme korištenja parkiranja, odnosno za razdoblje na koje je sklopljen ugovor o korištenju javnih parkirališta sa naplatom, registarsku oznaku vozila koja je ispisana na karti te kada se karta kupuje za određeno vozilo, a istaknuta je na način propisan ovom Odlukom,
* *povlaštena karta za osobe sa invaliditetom* je parkirna karta koju kupuje po povlaštenim uvjetima, vlasnik osobnog vozila koji posjeduje vjerodostojnu dokumentaciju o statusu osobe s invaliditetom (članak 12, stavak 6. ove Odluke),
* *karta za osobe sa invaliditetom* je parkirna karta koju izdaje Organizator parkiranja, a koja korisnika oslobađa plaćanja naknade na cijeloj parkirališnoj površini (članak 12, stavak 4. ove Odluke),
* *povlaštena mjesečna ili godišnja parkirna karta* je karta koju Organizator parkiranja izdaje po povlaštenoj cijeni, Korisnicima koji zadovoljavaju uvjete iz članka 11. i članka 12. ove Odluke,
* *satna karta* je parkirna karta koja vrijedi za određenu parkirališnu zonu, jedan sat od vremena evidentiranog na parkirnoj karti,
* *dnevna parkirna* *karta* je parkirna karta koja vrijedi za određenu parkirališnu zonu, od trenutka izdavanja do istog trenutka u prvom sljedećem danu u kojem se naplaćuje parkiranje,
* *mjesečna ili godišnja komercijalna karta* (u daljnjem tekstu: parkirna karta) je parkirna karta koja vrijedi od trenutka kupnje do istog trenutka narednog mjeseca ili godine, ovisno o vrsti i parkirališnoj zoni za koju je izdana.

**Članak 3.**

Javna parkirališta sa naplatom su uređene prometne površine, izgrađene isključivo za zaustavljanje i parkiranje vozila, koje odgovaraju sukladno predviđenim gabaritima vozila a koje su označene propisnom horizontalnom i vertikalnom signalizacijom na dijelu kolnika ili na ostalim površinama na kojima se mogu označiti, sukladno posebnim zakonskim propisima.

Javna parkirališta sa naplatom mogu biti ulična, izvan ulična ili rampom regulirana parkirališta.

Organizaciju parkiranja, održavanje i označavanje javnih parkirališta koja nisu pod naplatom, obavlja upravno tijelo Grada Vukovara, nadležno za poslove prometa, sukladno važećim zakonskim propisima i posebnim odlukama, koje donosi Gradonačelnik Grada Vukovara (u daljnjem tekstu: Gradonačelnik).

**Članak 4.**

 Pod organizacijom i načinom naplate parkiranja osobnih i ostalih vozila na javnim parkiralištima sa naplatom podrazumijeva se obavljanje poslova vezanih uz samu naplatu na parkiralištima, postavljanje i održavanje automata za naplatu parkiranja, postavljanje i održavanje horizontalne i vertikalne signalizacije te suradnja sa nadležnim odjelom prometnog redarstva Grada Vukovara radi nesmetanog protoka vozila na javnim parkiralištima sa naplatom i nadzora nad primjenom ove Odluke.

**Članak 5.**

Temeljem Odluke o povjeravanju komunalnih djelatnosti („Službeni vjesnik“ Grada Vukovara br. 12/18) poslove Organizatora parkiranja na javnim parkiralištima sa naplatom na području Grada Vukovara obavlja trgovačko društvo Komunalac d. o. o. Vukovar.

Prilikom obavljanja djelatnosti iz članka 4. ove Odluke, Organizator parkiranja, dužan je pridržavati se odredbi ove Odluke te ostalih zakonskih propisa.

**Članak 6.**

 Na javnom parkiralištu sa naplatom, Organizator parkiranja, može odobriti fizičkim ili pravnim osobama (temeljem pisanog zahtjeva), zatvaranje dijela parkirališta, odnosno zakup prostora parkirališta na kraći vremenski rok, te će im biti omogućeno plaćanje naknade za zakup prostora. Visinu naknade određuje Organizator parkiranja, sukladno broju zauzetih parkirnih mjesta, vremenu i zoni.

 **Članak 7.**

Na javnim parkiralištima u gradu Vukovaru na kojima naplatu vrši Organizator iz članka 5. ove Odluke vrijeme naplate za parkiranje vozila određuje se kako slijedi:

Radnim danom od 07.00 do 19.00h

Subotom od 07.00 do 15.00h

Nedjeljom i blagdanima na parkiralištima u Gradu Vukovaru utvrđenima ovom Odlukom usluga parkiranja vozila se ne naplaćuje.

1. **UVJETI KORIŠTENJA PARKIRALIŠTA**

**Članak 8.**

Organizator parkiranja, pored propisane prometne signalizacije, javna parkirališta sa naplatom obilježava uvjetima korištenja parkirališta iz kojih je vidljivo: u kojoj se zoni parkirališta nalaze, cijene parkiranja, vrijeme naplate parkiranja, način naplate parkirališta i vrijeme ograničenog trajanja parkiranja ukoliko je parkiranje vremenski ograničeno.

**Članak 9.**

 Zaustavljanjem i parkiranjem vozila na javnim parkiralištima sa naplatom, vozač odnosno vlasnik ili korisnik vozila kao ugovorna stranka, sklapa ugovor o parkiranju s Organizatorom parkiranja.

 Prilikom kupnje karte, smatra se da je korisnik upoznat sa uvjetima, vremenom naplate, zonama i cijenama Organizatora parkiranja te je dužan kupljenu kartu provjeriti. Sve naknadne reklamacije nakon izdavanja dnevne parkirne karte nisu moguće.

Vozač, odnosno vlasnik vozila, dužan je u roku od 15 minuta od trenutka zaustavljanja vozila na javnom parkiralištu sa naplatom, kupiti parkirnu kartu, osim u slučaju parkiranja autobusa koji su dužni kartu kupiti neposredno nakon zaustavljanja na javnim parkiralištima sa naplatom.

Ukoliko nastavi sa korištenjem parkirnog mjesta i nakon isteka kupljene karte, korisnik je dužan produžiti kartu neposredno nakon isteka iste.

Parkirna karta je isprava kojom korisnik parkirališta dokazuje da je platio odgovarajuću naknadu prema zoni parkiranja za određeno vrijeme trajanja parkiranja.

Parkirna karta mora biti vidljivo istaknuta na vozilu, kako bi naplatnik mogao iz nje iščitati sve podatke potrebne za utvrđivanje valjanosti iste.

Organizator parkiranja omogućiti će korisnicima parkirališta plaćanje parkirne karte putem automata za kupovinu karata, putem GSM mreže ili drugim vidovima naplate.

 Ukoliko je korisnik, zbog neispravnosti automata, onemogućen kupiti kartu na automatu za naplatu, tada ju je dužan kupiti na drugom aktivnom automatu, sms-om ili na drugi odgovarajući način.

 Organizator parkiranja ne odgovara za nastale poteškoće u slučaju tehničkih problema operatera mreže koju koristi korisnik parkiranja, u smislu neplaćanja parkirne karte, te je korisnik dužan platiti kartu na drugi odgovarajući način.

 Kupnja karte je obavljena kada korisnik od operatera, putem sms-a zaprimi povratnu informaciju o kupnji u roku ne dužem od dvije minute.

Izgled i sadržaj parkirnih karata za parkiranje na javnim površinama sa naplatom određuje Organizator parkiranja.

**Članak 10.**

 Parkirnu kartu ili povlaštenu parkirnu kartu korisnik koristi za vozilo (registarske oznake vozila), zonu i vrijeme za koje je parkirna karta izdana.

Parkirna karta izdaje se kao satna, dnevna, mjesečna ili godišnja karta za određenu parkirališnu zonu. Karta koja je plaćena za zonu sa većom naknadom, važeća je do isteka i u zonama sa manjom naknadom. Karta kupljena za zonu sa manjom naknadom, nije važeća u zonama sa većom naknadom te je korisnik dužan kupiti odgovarajuću, odnosno valjanu parkirnu kartu za pripadajuću zonu.

Ukoliko Korisnik nema valjanu parkirnu kartu za pripadajuću zonu, smatra se, da je sklopio ugovor sa Organizatorom parkiranja, na temelju dnevne parkirne karte, sukladno članku 15. ovog Pravilnika.

Ukoliko korisnik parkirne karte ili povlaštene parkirne karte, za vrijeme njenog važenja, promijeni vozilo za koje je karta izdana, može doći osobno kod Organizatora parkiranja, gdje će mu, nakon pismenog zahtjeva, uz predočenje osobne iskaznice i prometne dozvole (u svom vlasništvu), stara parkirna karta, bez naknade, biti zamijenjena novom parkirnom kartom.

Zamjena parkirne karte odnosno izmjena podataka registarskih oznaka, odnosi se samo u slučaju kada je korisnik ujedno i vlasnik drugog vozila, a godišnje ima pravo na 3 izmjene. Izmjene u smislu promjene podataka registarskih oznaka da bi kartu koristila druga osoba nisu moguće.

Nova parkirna karta ili povlaštena parkirna karta vrijedi do isteka roka na koji je izdana zamijenjena karta.

Korisnik je dužan prijaviti promjenu podataka registarskih oznaka vozila kod Organizatora parkiranja. Ukoliko ne prijavi, obzirom da plaćena karta nije važeća za izmijenjene registarske oznake, smatrati će se da je isti sklopio ugovor o parkiranju na osnovu korištenja dnevne parkirne karte.

**Članak 11.**

 Za stanare ulica u kojima se vrši naplata naknade za parkiranje i za osobe sa invaliditetom, mogu se uvesti povlašteni uvjeti parkiranja u pogledu visine naknade, na način da im se omogući kupovina povlaštene karte.

Povlaštene uvjete parkiranja iz stavka 1. ovoga članka može koristiti fizička osoba (stanar), vlasnik nekretnine (stana ili kuće), za vozilo čiji je vlasnik, a koja ima prijavljeno prebivalište ili boravište u ulici u kojoj se vrši naplata parkiranja, što dokazuje osobnom iskaznicom, potvrdom o prebivalištu ili boravištu izdanom od nadležnih institucija te važećom prometnom dozvolom.

Povlaštena karta za stanare vrijedi u zoni za koju je izdana sukladno čl. 10. stavku 2. ove Odluke.

 Ukoliko se, zbog velikog broja izdanih povlaštenih karata, na određenom parkiralištu, gubi mogućnost parkiranja korisnika koji plaćaju parkirnu kartu putem automata za naplatu parkiranja ili putem SMS-a, Organizator parkiranja zadržava pravo ograničavanja izdavanja povlaštenih karata za navedeno parkiralište.

 Pravo na parkirnu kartu ili na povlaštenu parkirnu kartu, imaju isključivo korisnici koji su prethodno podmirili svoja dugovanja prema Organizatoru parkiranja, u smislu dnevne parkirne karte i ostalih usluga Organizatora parkiranja.

**Članak 12.**

Na parkiralištima na posebno obilježenim mjestima, sukladno članku 10. Pravilnika o znaku pristupačnosti, („Narodne novine“ br. 78/08, 87/14- dalje u tekstu: Pravilnik o znaku pristupačnosti), rezerviranim za parkiranje vozila osoba s invaliditetom, osobe sa invaliditetom koje na vozilu imaju istaknut važeći znak pristupačnosti imaju pravo parkirati bez plaćanja naknade.

Pravo korištenja rezerviranog parkirališnog mjesta iz stavka 1. ovog članka imaju vozila sa važećom oznakom pristupačnosti kada vozilom upravlja osoba s invaliditetom ili ako se u vozilu nalazi osoba sa invaliditetom.

Znak pristupačnosti izdaje se od strane nadležnog Ureda državne uprave za promet, u županiji, odredbama Zakona o sigurnosti prometa na cestama i Pravilnika o znaku pristupačnosti.

Osobe s 80 ili više posto tjelesnog oštećenja, odnosno osobe koje imaju oštećenje donjih ekstremiteta 60 ili više posto, imaju pravo parkirati, bez naknade, vlastito vozilo na mjestima koja nisu posebno rezervirana za parkiranje osoba sa invaliditetom, bez obzira na zonu naplate, ako sukladno odredbama ove Odluke istaknu važeću kartu za osobe sa invaliditetom koju im bez naknade izdaje Organizator parkiranja.

Za ostvarivanje prava na besplatnu kartu za osobe sa invaliditetom, osobe iz stavka 4. ovoga članka dužne su, Organizatoru parkiranja, koji izdaje navedenu kartu dostaviti rješenje o znaku pristupačnosti i rješenje o invalidnosti.

Osobe s manje od 80 posto tjelesnog oštećenja, odnosno osobe koje imaju oštećenje donjih ekstremiteta manje od 60 posto, imaju pravo na povlaštenu kartu za osobe sa invaliditetom, za koju se plaća naknada Organizatoru parkiranja.

Za ostvarivanje prava na povlaštenu kartu za osobe sa invaliditetom, osobe iz stavka 5. ovoga članka dužne su Organizatoru parkiranja koji izdaje navedenu kartu dostaviti rješenje o invalidnosti.

Povlaštena karta za osobe sa invaliditetom važeća je za sva parkirališta i zone kojima upravlja Organizator parkiranja.

Ukoliko pri isteku važenja povlaštene karte, korisnik ne produži u roku, povlaštena karta nije važeća te se smatra da je pristao sklopiti ugovor na temelju dnevne parkirne karte.

Izgled i sadržaj navedene parkirne karte iz stavka 3. ovoga članka određuje Organizator parkiranja.

**Članak 13.**

 Pravilnost korištenja javnih parkirališta sa naplatom, sukladno općim uvjetima, ovom Odlukom te ostalim relevantnim zakonima i propisima, kontroliraju osobe, odnosno djelatnici koje za to ovlasti Organizator parkiranja.

 Ovlaštene osobe iz stavka 1. ovog članka moraju biti propisno označene, a koriste se odgovarajućom tehničkom opremom koja omogućuje evidenciju mjesta, vremena parkiranja, registarske oznake vozila i evidenciju nepropisno parkiranih vozila.

 Uvjete korištenja parkirališta određuje Organizator parkiranja, Općim uvjetima ugovora o korištenju parkirališta.

 Na Opće uvjete ugovora o korištenju parkirališta prethodnu suglasnost daje predstavničko tijelo, a isti se objavljuje u Službenom vjesniku Grada Vukovara.

**Članak 14.**

 Zaustavljanjem i parkiranjem vozila na javnim parkiralištima sa naplatom, vozač odnosno vlasnik ili korisnik vozila, zaključuje sa Organizatorom parkiranja ugovor o korištenju jednog parkirnog mjesta, prihvaćajući Opće uvjete ugovora o korištenju parkirališta.

 Za zaustavljanje i parkiranje vozila (motocikli, mopedi) na za njih predviđena i propisno označena mjesta, ne plaća se naknada za parkiranje. Na ostalim parkirnim mjestima podliježu plaćanju kao i ostala vozila.

 Ugovorom iz stavka 1. ovog članka isključuje se čuvanje vozila te odgovornost za oštećenje vozila, krađu vozila ili imovine u vozilu.

**Članak 15.**

 Ukoliko je vozilo parkirano na javnim parkiralištima sa naplatom a pritom nema parkirnu kartu, ima kartu koja ne odgovara zoni naplate parkiranja ili ima kartu kojoj je isteklo vrijeme važenja, smatra se da je sklopljen ugovor o parkiranju na osnovu korištenja dnevne parkirne karte.

 Temeljem ugovora o parkiranju sklopljenom na način iz prethodnog stavka izdaje se dnevna parkirna karta i nalog za plaćanje iste, koji se postavljaju ispod brisača vjetrobranskog stakla vozila ili ostavlja na motorno vozilo, ukoliko se radi o motociklu odnosno mopedu.

**Članak 16.**

 Dnevna parkirna karta vrijedi od trenutka izdavanja naloga za plaćanje dnevne parkirne karte od službenog kontrolora naplate parkiranja do istog tog vremena u sljedećem danu u kojem se vrši naplata parkiranja.

 Dnevna parkirna karta je važeća za zonu u kojoj je izdana i za sve niže zone naplate parkiranja, ali ne i za višu zonu naplate parkiranja.

 Dostavljanje dnevne parkirne karte i naloga za plaćanje iz članka 14. ove Odluke smatra se urednim i sva kasnija oštećenja ili uništavanja istih ne utječu na valjanost dostavljanja te ne odgađaju plaćanje dnevne parkirne karte.

**Članak 17.**

Cijene parkirnih karata određuje Organizator parkiranja uz prethodnu suglasnost Gradonačelnika.

1. **REZERVACIJA PARKIRNIH MJESTA**

**Članak 18.**

 Na zahtjev pravnih, fizičkih osoba - obrtnika ili fizičkih osoba čije se sjedište, poslovni prostor ili prebivalište nalazi u zoni odnosno uz parkiralište na kojemu se vrši naplata parkiranja, može se odobriti rezervacija parkirnih mjesta na javnom parkiralištu sa naplatom.

Broj izdanih rezervacija na pojedinom parkiralištu ne može prijeći 10% ukupnog broja parkirnih mjesta na tom parkiralištu.

Odobrenje za rezervaciju parkirnih mjesta izdaje Organizator parkiranja shodno uvjetima koji su utvrđeni ovom Odlukom i drugim važećim propisima. Organizator parkiranja može jednoj pravnoj ili fizičkoj osobi, na istom parkiralištu, odobriti rezervaciju za najviše dva parkirna mjesta.

Organizator parkiranja može odobriti rezervaciju i više od dva parkirna mjesta samo ukoliko je prethodno ishodio suglasnost Gradonačelnika.

**Članak 19.**

 Odobrenje za rezervirana parkirna mjesta mogu dobiti pravne osobe, fizičke osobe - obrtnici sa sjedištem u zoni parkiranja ili ako u zoni parkiranja imaju poslovni prostor u vlasništvu ili ga koriste po drugoj osnovi i to u blizini poslovnog ili stambenog prostora i fizičke osobe sa prebivalištem u neposrednoj blizini parkirališta.

Pod neposrednom blizinom poslovnog, odnosno stambenog prostora podrazumijeva se udaljenost poslovnog odnosno stambenog prostora ili prebivališta do najbližeg javnog parkirališta sa naplatom, ne više od 50 metara.

Prestankom korištenja poslovnog prostora raskida se ugovor o zakupu parkirališnog mjesta, a do tada rezervirana parkirna mjesta vraćaju se u režim korištenja kakav je na tom parkiralištu bio prije sklapanja ugovora.

**Članak 20.**

Za rezervirana parkirna mjesta plaća se naknada koju određuje Organizator parkiranja uz prethodnu suglasnost Gradonačelnika.

Naknada za sva rezervirana parkirna mjesta na javnim parkiralištima sa naplatom uplaćuje se Organizatoru parkiranja.

**Članak 21.**

Na temelju odobrenja za rezervirano parkirno mjesto sklapa se ugovor o zakupu parkirnog mjesta.

Ugovor o zakupu parkirnog mjesta u zoni naplate sklapaju korisnik i Organizator parkiranja.

Ugovorom o zakupu rezerviranog parkirnog mjesta uređuju se odnosi između zakupodavca i zakupoprimca, u skladu s uvjetima iz ove Odluke i općim propisima o zakupu.

 Ugovor o zakupu parkirnog mjesta sklapa se na određeno vrijeme u trajanju od godine dana uz mogućnost produženja istog.

U koliko se utvrdi da zakupoprimac ne podmiruje svoje obveze u pogledu plaćanja najma za zakup raskinut će se ugovor o zakupu i neće se produljiti na slijedeću godinu.

Zaključenjem ugovora o zakupu zakupoprimac stječe pravo korištenja parkirnog mjesta isključivo za parkiranje osobnog vozila.

Zakupodavac ne odgovara za eventualna neovlaštena parkiranja drugih vozila ili oštećenja nastala na zakupljenom parkirnom mjestu.

**Članak 22.**

Rezervirana parkirna mjesta moraju se posebno označiti, a mogu se i fizički osigurati i to prema uvjetima koje utvrdi nadležno tijelo za poslove prometa.

Zabranjeno je neovlašteno zaustavljanje i parkiranje na rezerviranim parkirnim mjestima.

U slučaju neovlaštenog parkiranja, zakupoprimac ima pravo kontaktirati zakupodavca koji će obavijestiti prometno redarstvo koje je odgovorno za daljnja postupanja.

1. **PARKIRALIŠNE ZONE**

 **Članak 23.**

Javna parkirališta u gradu Vukovaru na kojima se naplaćuje parkiranje razvrstavaju se u dvije zone.

Parkiralištima na javnim površinama u Gradu Vukovaru na kojima se naplaćuje parkiranje u **Zoni 1.**, određuju se:

Ulična parkirališta:

* Parkiralište u ulici J. J. Strossmayera-Parobrodarska

( k.č. 7133 k.o. Vukovar, k.č. 1797 k.o. Vukovar, k.č. 7153/4 k.o. Vukovar, k.č. 1795/2 k.o. Vukovar )

Izvan ulična parkirališta:

* Parkirališta u ulici Lokvanjski sokak

( k.č. 1729/3 k.o. Vukovar, k.č. 1724/3 k.o. Vukovar, k.č. 1715/48 k.o. Vukovar, k.č. 1723/1 k.o. Vukovar )

* Parkiralište u ulici J. J. Strossmayera

( k.č. 1802/1 k.o. Vukovar, k.č. 1803/1 k.o. Vukovar )

**Članak 24.**

Parkiralištima na javnim površinama u Gradu Vukovaru na kojima se naplaćuje parkiranje u **Zoni 2.**, određuju se:

Ulična parkirališta:

* Parkirališta u ulici Olajnica (naselje i nova tržnica)

(k.č. 7075/20 k.o. Vukovar, k.č. 1705/9 k.o. Vukovar, k.č. 1705/10 k.o. Vukovar, k.č. 1708/10 k.o. Vukovar, k.č. 2601/16 k.o. Vukovar, k.č. 2601/15 k.o. Vukovar, k.č. 7075/28 k.o. Vukovar, 2601/3 k.o. Vukovar)

* Parkiralište u ulici Bolnička

( k.č. 1186 k.o. Vukovar, k.č. 1184 k.o. Vukovar, k.č. 1179/1 k.o. Vukovar )

* Parkiralište u ulici A. Hebranga

( k.č. 1183 k.o. Vukovar, k.č. 1179/1 k.o. Vukovar )

* Parkiralište na Trgu Hrvatskih branitelja

( k.č. 2021 k.o. Vukovar )

* Zmajeva ulica - vremensko ograničenje parkiranja max 2. sata (k.č. 2135 k.o. Vukovar)

Izvan ulična parkirališta:

* Parkiralište u ulici Alojzija Stepinca

(k.č. 1711/3 k.o. Vukovar, k.č. 1710 k.o. Vukovar, k.č. 1708/10 k.o. Vukovar )

* Privremeno parkiralište na Trgu Hrvatskih branitelja

( k.č. 2027/1 k.o. Vukovar, k.č. 2028/1 k.o. Vukovar )

* Parkiralište na Trgu Republike Hrvatske

( k.č. 7156/3 k.o. Vukovar, k.č. 1831 k.o. Vukovar, k.č. 1830/4 k.o. Vukovar, k.č. 1832 k.o. Vukovar, k.č. 1835/1 k.o. Vukovar, k.č. 1833 k.o. Vukovar, k.č. 1835/2 k.o. Vukovar, k.č. 1834 k.o. Vukovar, k.č. 1835/3 k.o. Vukovar, k.č. 1836/2 k.o. Vukovar, k.č. 1825/1 k.o. Vukovar, k.č. 1822 k.o. Vukovar, k.č. 1823 k.o. Vukovar )

* Parkiralište u ulici Vladimira Nazora ( k.č. 1843/1 k.o. Vukovar, 1850/2 k.o. Vukovar, k.č. 1847 k.o. Vukovar, k.č. 1836/1 k.o. Vukovar, k.č. 1846/1 k.o. Vukovar, k.č. 1846/2 k.o. Vukovar),
* Trg Kralja Tomislava

(k.č. 2146 k.o. Vukovar)

* Privremeno parkiralište u ulici Županijska ( k.č. 1092/1 k.o. Vukovar)
* Parkirališta u ulici Županijska

( k.č. 7132 k.o. Vukovar )

1. **PRIJELAZNE I ZAVRŠNE ODREDBE**

**Članak 25.**

 Iz prikupljenih sredstava naplate parkiranja, Organizator parkiranja će financirati održavanje postojećih parkirališta i izgradnju novih parkirališta ukoliko se pokaže potreba za proširenjem te unapređenjem cjelokupnog sustava za naplatu parkiranja.

**Članak 26.**

 Organizator parkiranja dostavljati će Gradonačelniku, tromjesečna izvješća o visini prikupljenih namjenskih sredstava od naplate parkiranja i to najkasnije do 15-tog u mjesecu koji slijedi završenom tromjesečju, kao i plan tromjesečnih ulaganja sredstava prikupljenih za prethodnu godinu.

Gradonačelnik daje Organizatoru parkiranja suglasnost na Izvješće u roku od 7 dana.

**Članak 27.**

 Organizator parkiranja dužan je javna parkirališta kao i zelenu javnu površinu koja čini sastavni dio javnog parkirališta iz članaka 23. i 24. održavati u čistom i ispravnom stanju

Organizator parkiranja odgovara trećim osobama i korisnicima javnog parkirališta za štetu nastalu uslijed neizvršavanja obveza iz prethodnog stavka.

 **Članak 28.**

Nadzor nad radom Organizatora parkiranja obavlja upravni odjel Grada Vukovara nadležan za poslove prometa.

 **Članak 29.**

 Stupanjem na snagu ove Odluke prestaje važiti Pravilnik o organizaciji i naplati parkiranja na javnim parkiralištima („Službeni vjesnik“ Grada Vukovara br. 6/18).

 **Članak 30.**

 Ova Oduka stupa na snagu osmog dana od dana objave u Službenom vjesniku Grada Vukovara.

REPUBLIKA HRVATSKA

VUKOVARSKO-SRIJEMSKA ŽUPANIJA

GRAD VUKOVAR

KLASA:011-01/19-01/9

URBROJ:2196/01-01-19-

Vukovar, 2019. godine

 Predsjednik Gradskog vijeća

 Tomislav Šota, dr.med.vet.